Diwylliant Guadeloupe

Ynysfor o'r Antilles Leiaf ym Môr y Caribî a rhanbarth tramor o Ffrainc yw Guadeloupe, ac mae diwylliant Guadeloupe yn gyfuniad yn bennaf o ddylanwadau'r Affricanwyr a'r Ewropeaid sydd wedi ymfudo yno. Y ddwy brif iaith a siaredir yn Guadeloupe yw Ffrangeg a Chreol Ffrangeg y Caribî (a siaredir hefyd ym Martinique). Clywir hefyd ieithoedd lleiafrifoedd o Asia, er enghraifft cerddoriaeth Arabeg gan fewnfudwyr o Syria a Libanus a gweddïau Tamileg mewn defodau'r Hindwiaid o dras Indiaidd. Ellen M. Schnepel, "Guadeloupe" yn Countries and Their Cultures. Adalwyd ar wefan Encyclopedia.com ar 15 Tachwedd 2021.

Mae diwylliant gwerin ac adfywiad yr iaith Greol yn arwyddocaol wrth ddathlu diwylliant brodorol Guadeloupe. Un o nodweddion yr ynysoedd yw madras et foulard, gwisg o siôl a wneir o frethyn madras a phenwisg o sgarffiau, a wisgir gan ferched ar wyliau blynyddol gan gynnwys Carnifal. Mae'r ddawns beguine, sydd yn deillio o Guadeloupe a Martinique, yn debyg i'r rymba.

Llenor enwocaf Guadeloupe yw'r bardd Saint-John Perse (1887–1975), a gafodd ei eni yn Pointe-à-Pitre i deulu o dras Ffrengig a'i fagu yno nes iddo symud i la Métropole yn 12 oed. Enillodd Wobr Lenyddol Nobel ym 1960. Ymhlith yr awduron eraill o Guadeloupe mae'r nofelydd Ffrangeg Maryse Condé (1934–2024) sydd yn ymdrin â phrofiadau'r Affricanwyr ar wasgar yn ei gweithiau, a'r ieithydd Dany Bébel-Gisler (1935–2003) a fu'n gefnogwr brwd o ddiwylliant drwy gyfrwng Creol Ffrangeg y Caribî.

 Cyfeiriadau 


Guadeloupe
Categori:Guadeloupe